  Виталий Пронин Егитъёслэн «Таврида» форумзы 5 толэзь ӵоже кыстӥськиз, Крымын 15 удыслы сӥзем сменаос ортчизы. Удмуртиысь уно егитъёс асьсэ кужымзэс эскеризы, льӧль малпанъёссэс зэматыны грантъёс утылӥзы. Кемалась ик ӧвӧл йылпумъяськиз литературалы сӥзем смена, татын экспертъёс вылӥ дунъязы удмурт литературалы сӥзем «Кебит» проектэз. Солэн авторез Алина Крестьянинова кемалась ини вотэсын удмурт кылын аслэсьтыз блогзэ нуэ, веросъёс гожъя. Та проект борды басьтӥськыса, аслаз сюрес вылаз пумиськем шуг-секытъёсыныз нюръяськыны малпаз. А. Крестьянинова «Кебит» проектлы грант басьтӥз.Туспуктэм "Тавридалэн" "ВКонтакте" бамысьтыз.- Таӵе проектлэн кулэлыкез бадӟым, - вера Алина, - тани асьмелэн Ижын «Юмок» театрмы кылдӥз, солы уг тырмо выль удмурт пьесаос. Удмурт кылын чеберлыко произведениосты но лыдӟем потэ. Егит гожъяськисьёслы асьсэос сярысь шара вераны юрттоно. Ми авторъёсты огазеяны ужпум пуктӥськомы. Ваче кенешыса, вераськыса, творчествоен пыӵаса, азинскон вуоз. Со сяна, ООН тазэ арез выжы кылъёсты утёнлы сӥзиз, соин ик туэ анай кылэн герӟаськем проектъёслэн конкурсъёсын вормыны тросгес луонлыкъёссы вань. «Кебит» но сое возьматӥз. «Кебит» литературной студилэн ужез 2 валтӥсь люкетлэсь пӧрмоз. Нырысь ик 40 егитъёс дышетскон пыр ортчозы. 3 нунал ӵоже лагерьын Удмуртиысь но Россиысь тодӥсь-валась муртъёсын ӵош асьсэ произведениоссэс эскерозы, выль тодон-валан басьтозы. Чеберлыко перевод, кылбуран, драма, проза, критика - таӵе ӧръёсъя ужалозы. - Тунсыко пумиськонъёсты, ӝыт ужрадъёсты но программаямы пыртомы, - шуэ Алина. - Дебатъёс, фильм учкон но со сярысь кенешон луозы. Малпасько, таӵе споръяськонъёс но быгатозы егитъёсмес бурдъятыны. Огшоры дышетон гинэ нокинлы тунсыко уз поты. Бен, Удмуртиын котькуд ар литературалы сӥзем ужрадъёс, вожвылъяськонъёс ортчо, но Алиналэн малпамезъя, со тырмыт ӧвӧл. Тани егит автор келя аслэсьтыз ужзэ газетэ яке журналэ, со редактура пыр ортче но печатлаське. Нош автор валатэк кыле, малы тазэ я созэ люкетсэ озьы тупатӥзы. Потэ, пе, «Кебитын» ӵапак сыӵе кусыпъёс мед кылдозы, валэктӥсез но, кылзӥсез но мед сюроз. «Кебитэ» пыриськем егитъёслэсь ужъёссэс бадӟым бичет огазеялоз. Куартолэзе соин тодматскон ортчытыны чакламын. 500 экземпляр потоз, соос быдэс Удмуртиысь лыдӟиськонниосы вуозы. - Оглом бичетамы 300 бамез луоз, удмурт произведениосты ӟуч кылэ но берыктомы. Сыӵе удмурт-ӟуч бичет пыр тросгес адями удмурт литератураенымы тодматскыны быгатоз, - шуэ Алина. Берпуметӥзэ егит авторъёслэн ужъёсынызы бичет 2016-тӥ арын потӥз, «Ингож» альманахез «Удмурт дунне» газет «Шунды» огазеяськонэн ваче лэсьтӥз. Со дырысен, пе, выль нимъёс кылдӥзы, выль темаос ӝутӥськизы. «Кебит» аслэсьтыз ужзэ толсуре гинэ кутскоз ай ке но, дасяськон огыр-бугыр мынэ ни. Алина но солэн командаез лагерьлы программа гожто, Удмуртиысь но Россиысь ӧнерчиосты ӧтчало. Толсуре онлайн-конкурс кутскоз, проза, кылбур, пьеса гожъясьёс, критикъёс но переводчикъёс асьсэлэсь ужъёссэс келялозы. - Али малпаськомы, котькуд ӧръя 8 адямиез басьтомы шуыса, но конкурс кутскем бере адӟомы ини, оло, кытын ке тросгес мылкыд карисез, кытын ке ичигес луоз. Сое лыдэ басьтыса, группаосмес кылдытомы ини, - шуэ проектлэн авторез. «Кебит» студилэн ужаз пыриськыны мылкыд карисьёс толсурозь возьмаса медам улэ, пе, али ик ужъёстэс дасялэ, кин тодэ, оло, произведенидэс пумозяз гожтыса уд вуттэ. Мария Емельянова  